ນັກບິນອາວະກາດ ສຫລ ແລະ ຣັດເຊຍ ​ເດີນທາງ​ໄປ ສະຖານີ ອາວະກາດ ນາໆຊາດ
​ນັກ​ບິນ​ອາ​ວະ​ກາດ Peggy Whitson ເປັນຜູ້ບັນຊາການ ສະຖານີ ISS ຄົນປັດຈຸບັນ ຈະເປັນຜູ້ທຳສະຖິຕິໃໝ່ ​ໃນການໃຊ້ຊີວິດ ຢູ່ໃນວົງໂຄຈອນ ດົນທີ່ສຸດ.
ຍານອາວະກາດ Soyuz ຂອງຣັດເຊຍ ໄດ້ທະຍານຂຶ້ນ ເພື່ອເດີນທາງໄປ ສະຖານີ ອາວະກາດນານາຊາດ ຫຼື ISS ໂດຍບັນທຸກນັກບິນອາວະກາດ ອາເມຣິກັນຄົນນຶ່ງ ທີ່ຈະທຳການບິນຢູ່ໃນອາວະກາດ ເປັນຄັ້ງທຳອິດ ແລະ ນັກເຫາະຈັກກະວານອາວຸໂສ ຂອງຣັດເຊຍ ນຳດ້ວຍ ທ່ານ Jack Fischer ແລະ ທ່ານ Fyodor Yurchikhin ໄດ້ອອກເດີນທາງຈາກ ບ່ອນສົ່ງຍານອາວະກາດ Baikonur ຂອງຣັດເຊຍ ເພື່ອໄປປະຕິບັດພາລະ ກິດ ເປັນເວລາ 4 ເດືອນ ຢູ່ເທິງສະຖານີທີ່ໂຄຈອນອ້ອມໂລກ ທັງສອງທ່ານ ແມ່ນມີກຳນົດ ຈະໄປເຖິງສະຖານີອາວະກາດ ISS ໃນມື້ດຽວກັນ ລຸນຫລັງຈາກ ທີ່ໄດ້ບິນຢູ່ 6 ຊົ່ວໂມງ ໃນອາວະກາດແລ້ວ ຕາມປົກກະຕິ ຣັດເຊຍ ຈະສົ່ງນັກເຫາະຈັກກະວານສອງຄົນ ໄປນຳຍານ Soyuz ໃນ ການບິນໄປຍັງສະຖານີອາວະກາດ ພ້ອມກັນກັບນັກບິນອາວະກາດ ອາເມຣິກັນຄົນນຶ່ງ ແຕ່ເທື່ອນີ້ໄດ້ຫລຸດອັດຕາຂອງລູກເຮືອລົງ ຈົນກວ່າວ່າ ຫ້ອງທົດລອງດ້ານວິທະຍາສາດ ໃໝ່ ຂອງປະເທດ ຈະຖືກຕິດຕັ້ງສຳເລັດ ໃສ່ສະຖານີອາວະກາດ ISS ໃນປີໜ້າ ທ່ານ Fischer ແລະ ທ່ານ Yurchikhin ຈະໄປຮ່ວມກັບພວກນັກບິນອາວະກາດ ຊາວ ອາເມຣິກັນ ທ່ານນາງ Peggy Whitson ແລະນັກເຫາະຈັກກະວານ ຊາວຣັດເຊຍ ທ່ານ Oleg Novitskiy ແລະ ທ່ານ Thomas Pesquet ນັກບິນອາວະກາດຈາກຝຣັ່ງ ທ່ານນາງ Whitson ເປັນຜູ້ບັນຊາການ ສະຖານີ ISS ຄົນປັດຈຸບັນ ຈະເປັນຜູ້ທຳສະຖິຕິ ໃໝ່ ຢ່າງເປັນທາງການ ໃນການໃຊ້ຊີວິດຢູ່ໃນວົງໂຄຈອນ ດົນທີ່ສຸດຂອງອາເມຣິກາ ໃນວັນຈັນ ຈະມາເຖິງນີ້ ເວລາທ່ານນາງ ຈະທຳລາຍສະຖິຕິ ໃນປັດຈຸບັນ 534 ມື້ ທ່ານ ນາງ ຈະໄດ້ຮັບການສະແດງຄວາມຍິນດີ ທາງໂທລະສັບ ຈາກປະທານາທິບໍດີ ດໍໂນລ ທຣຳ ແລະ ທ່ານນາງ Ivanka ລູກສາວຂອງທ່ານ ໃນມື້ດັ່ງກ່າວນັ້ນ